Zápisnica z 21. zasadnutia Súdnej rady Slovenskej republiky
zo dňa 11.-12. decembra 2008

Prítomní:
1)	JUDr. Viera Petríková 
2)	JUDr. Jana Bajánková 
3)	Doc. JUDr. Mária Bujňáková, CSc.
4)	JUDr. Igor Burger
5)	JUDr. Ján Burik - ospravedlnený
6)	JUDr. Ida Hanzelová ospravedlnená
7)	JUDr. Daniel Hudák 
8)	JUDr. Peter Hulla
9)	JUDr. Jozef  Janík 
10)	JUDr. Helena Kožíková
11)	JUDr. Anna Marková 
12)	JUDr. Richard Molnár
13)	JUDr. Bohumil Novák
14)	JUDr. Juraj Sopoliga - ospravedlnený
15)	JUDr. Gabriela Šimonová
16)	JUDr. Daniela Švecová 
17)	JUDr. Mária Usačevová

18)	JUDr. Blanka Weismannová - vedúca Kancelárie Súdnej rady SR

                                                           
	Podpredsedníčka Súdnej rady Slovenskej republiky otvorila 21. zasadnutie Súdnej rady Slovenskej republiky (ďalej len "súdna rada"). Konštatovala, že súdna rada je uznášaniaschopná, prítomných je 11 členov, ospravedlnili sa: JUDr. Juraj Sopoliga, JUDr. Ida Hanzelová, JUDr. Ján Burik. Ďalej konštatovala, že JUDr. Marková, JUDr. Bajánková a JUDr. Švecová sa ospravedlnili, prídu v popoludňajších hodinách. 

Členom súdnej rady bol v písomnej podobe predložený návrh programu zasadnutia nasledovne:

Program:
1.	Prerokovanie revíznej správy Krajského súdu v Bratislave o revízii vykonanej na Okresnom súde Bratislava IV (1 Ksr 351/08)

2.	Prerokovanie podnetu Ing. Jána Tökeia na preskúmanie svojvoľného rozhodnutia súdu a porušenia zákonov Ústavy Slovenskej republiky (1 Ksr 343/08)

3.	Prerokovanie plánu práce Súdnej rady Slovenskej republiky na rok 2009 (1 Ksr 361/08)

4.	Prerokovanie Rozvrhu práce disciplinárneho súdu na rok 2009 (1 Ksr 322/08)

5.	Prerokovanie návrhu na odvolanie sudcov, ktorí dovŕšili vek 65 rokov (1 Ksr 8/08)

6.	Prerokovanie návrhu predsedníčky Krajského súdu v Bratislave na preloženie JUDr. Ayše Kovačev, sudkyne Okresného súdu Bratislava II na výkon funkcie sudcu na Krajský súd v Bratislave (1 Ksr 356/08)

7.	Prerokovanie návrhu predsedu Krajského súdu v Trenčíne na dočasné pridelenie JUDr. Denisa Vékonyho, sudcu Okresného súdu Trenčína na výkon funkcie sudcu na Krajský súd v Trenčíne (1 Ksr 359/08)

8.	Prerokovanie revíznej správy Krajského súdu v Trenčíne o výsledkoch revízie vykonanej na Okresnom súde Prievidza (1 Ksr 363/08)

9.	Prerokovanie žiadosti o preloženie JUDr. Zuzany Matyiovej, sudkyne Okresného súdu Košice I na výkon funkcie sudcu na Okresný súd Košice-okolie (1 Ksr 364/08)

10.	Prerokovanie žiadosti o preloženie Mgr. Viery Petrovej, sudkyne Okresného súdu Košice II na výkon funkcie sudcu na Okresný súd Trebišov (1 Ksr 365/08)

11.	Prerokovanie návrhu podpredsedu vlády a ministra spravodlivosti Slovenskej republiky na vymenovanie do funkcie sudcu: JUDr. Jany Keselicovej s pridelením na Okresný súd Svidník, Mgr. Ľubov Vargovej s pridelením na Okresný súd Prešov a JUDr. Beáty Kaťuchovej s pridelením na Okresný súd Prešov (1 Ksr 368/08)

12.	Prerokovanie návrhu podpredsedu vlády a ministra spravodlivosti Slovenskej republiky na vymenovanie do funkcie sudcu: Mgr. Mareka Anovčina s pridelením na Okresný súd Bánovce nad Bebravou, JUDr. Evy Mészárosovej s pridelením na Okresný súd Bratislava I a JUDr. Radovana Gromana s pridelením na Okresný súd Bratislava I (1 Ksr 375/08)

13.	Prerokovanie žiadosti predsedu Krajského súdu v Žiline o určenie člena súdnej rady do výberovej komisie na výberové konanie na obsadenie 1 voľného miesta sudcu pre Krajský súd v Žiline (1 Ksr 376/08)

14.	Prerokovanie návrhu podpredsedu vlády a ministra spravodlivosti Slovenskej republiky na vymenovanie JUDr. Miriam Srogončíkovej do funkcie sudcu s pridelením na Okresný súd Námestovo (1 Ksr 382/08)

15.	Prerokovanie návrhu podpredsedu vlády a ministra spravodlivosti Slovenskej republiky na vymenovanie JUDr. Jozefa Zlochu do funkcie sudcu s pridelením na Okresný súd Brezno (1 Ksr 383/08)

16.	Prerokovanie žiadosti predsedníčky Krajského súdu v Bratislave o určenie člena súdnej rady do výberovej komisie na výberové konanie na obsadenie 1 voľného miesta na funkciu predsedu senátu na Krajskom súde v Bratislave (1 Ksr 379/08)

17.	Informácia o Uznesení Krajského súdu v Bratislave č.k. 1 S 135/2008-71 zo dňa 23.10.2008 žalobcu JUDr. Stanislav Sojka, PhD., proti žalovaným: 1/ Súdna rada Slovenskej republiky a 2/ Ministerstvo spravodlivosti Slovenskej republiky o preskúmanie zákonnosti postupov a rozhodnutí ministra spravodlivosti SR č. 17997/2008-10 zo dňa 10.6.2008 a rozhodnutia Súdnej rady Slovenskej republiky č. 317 zo dňa 2.júla2008 (1 Ksr 216/08)

18.	Informácia o vládnom návrhu zákona č. 763, ktorým sa mení a dopĺňa zákon č. 185/2002 Z.z. o Súdnej rade Slovenskej republiky a o zmene a doplnení niektorých zákonov v znení neskorších predpisov (1 Ksr 225/08)

19.	Informácia o návrhu zákona Ministerstva spravodlivosti Slovenskej republiky, ktorým sa mení a dopĺňa zákon č. 323/1992 Zb. o notároch a notárskej činnosti (Notársky poriadok) v znení neskorších predpisov a o zmene a doplnení niektorých zákonov (1 Ksr 367/08)

Podpredsedníčka súdnej rady navrhla za overovateľa zápisnice JUDr. Daniela Hudáka a za zapisovateľku Janu Filipkovú.

Hlasovanie o overovateľovi zápisnice:
Za: 10
Proti: 0
Zdržali sa: 1

Uznesenie č. 410
Súdna rada SR schvaľuje za overovateľa zápisnice JUDr. Daniela Hudáka a za zapisovateľku tohto zasadnutia Janu Filipkovú.

Hlasovanie o programe rokovania:
Za: 10
Proti: 0
Zdržali sa: 0

Uznesenie č.  411
Súdna rada SR schvaľuje program 21. zasadnutia Súdnej rady Slovenskej republiky.

Podpredsedníčka súdnej rady navrhla zvoliť členov volebnej komisie pre vykonanie tajnej voľby. Za členov volebnej komisie boli v diskusii navrhnutí: JUDr. Hulla, JUDr. Janík, JUDr. Burger. 

Hlasovanie o: JUDr. Janík
Za: 10
Proti: 0
Zdržali sa: 1

Hlasovanie o: JUDr. Hulla
Za: 10
Proti: 0
Zdržali sa: 1

Hlasovanie o: JUDr. Burger
Za: 10
Proti: 0
Zdržali sa: 1

Uznesenie č.  412
Súdna rada SR schvaľuje členov volebnej komisie pre vykonanie tajnej voľby: JUDr. Igor Burger, JUDr. Jozef Janík, JUDr. Peter Hulla.

 
Rokovanie:

1.	Prerokovanie revíznej správy Krajského súdu v Bratislave o revízii vykonanej na Okresnom súde Bratislava IV (1 Ksr 351/08)

Na prerokovanie tohto bodu bola na zasadnutie prizvaná JUDr. Čechovičová, predsedníčka Okresného súdu Bratislava IV a JUDr. Mária Palenčárová, vedúca revízneho oddelenia Krajského súdu v Bratislave.
JUDr. Palenčárová oznámila, že s revíziou začali začiatkom roka 2007, avšak z dôvodu reorganizácie a rozdelenia OS BA IV a OS Malacky bola revízia prerušená a bolo v nej pokračované začiatkom roka 2008. Vybavovanie nápadu vecí je priebežné, vedenie Okresného súdu Bratislava IV zabezpečilo predsedníckymi opatreniami plynule vybavovanie nápadu. Predsedníčka Okresného súdu Bratislava IV uviedla, že kontroluje každú staršiu vec. Ak by bola stabilita sudcovského kolektívu, bolo by rovnomerné vybavovanie vecí. Je treba, aby mali sudcovia podmienky k tomu, aby sa mohli zúčastňovať vzdelávacích aktivít. 
Predsedníčka Okresného súdu Bratislava IV k revíznej správe uviedla, že všetci sudcovia boli oboznámení s revíznou správou, dodržiavajú prísne predsednícke opatrenia týkajúce sa reštančných vecí, sudcovia sú povinní odročovať reštančné veci len vo výnimočných prípadoch, predsedníčka vykonáva každého pol roka previerky a každý sudca je povinný mesačne skončiť aspoň 4 reštančné veci staršie ako 4 roky. 
JUDr. Burger sa spýtal predsedníčky Okresného súdu Bratislava IV na prijaté opatrenia, či je zmysluplné, že sudcovia majú končiť 4 veci mesačne staršie ako 4 roky. Dal na zváženie, či je reálne stanoviť zníženie stavu reštančných vecí na počet kusov mesačne. Navrhol, aby bol zavedený kontrolný mechanizmus na kontrolu sudcov, či sa v reštančných veciach riadne koná a nestanoviť presný počet vecí na skončenie. Predsedníčka Okresného súdu Bratislava IV oznámila, že toto opatrenie sudcom vyhovuje a znižujú sa reštančné veci. JUDr. Hudák sa spýtal, prečo má JUDr. Ivánek o 90 menej skončených vecí ako JUDr. Alman, tiež trestný sudca a napriek tomu bol hodnotený rovnako. Predsedníčka Okresného súdu Bratislava IV oznámila, že JUDr. Ivánek bol na stáži na Krajskom súde v BA a preto má menej skončených vecí na OS BA IV. JUDr. Hudák s jej vysvetlením nesúhlasil. Podpredsedníčka Súdnej rady SR navrhla, aby predsedníčka Okresného súdu Bratislava IV podala písomné vyjadrenie členom súdnej rady k pripomienke JUDr. Daniela Hudáka. 
JUDr. Novák sa spýtal, aký mala vplyv optimalizácia súdnictva na výsledok správy. Predsedníčka Okresného súdu Bratislava IV oznámila, že sa spojili s Okresným súdom Malacky. Bol oslabený trestný úsek, civilný úsek. Personálna situácia Okresného súdu Bratislava IV je poznačená optimalizáciou a následne reoptimalizáciou. Považuje to za nepriaznivé, ale prísna disciplína sudcov zvládla túto situáciu. JUDr. Šimonová v diskusii vyslovila svoj názor z pohľadu predsedníčky Krajského súdu v Bratislave a riadenia práce na okresných súdoch. Nepovažuje túto správu za zlú, vyslovila predsedníčke Okresného súdu Bratislava IV poďakovanie za prácu, ktorú musela vynaložiť v čase, keď sa delil OS Bratislava IV a OS Malacky. Je to otázka ako technická, tak personálna a otázka zodpovednosti a kontroly. Pokiaľ ide o vyhodnotenie výsledkov, považuje predloženú správu za jednu z najlepších. 

Návrh uznesenia: Súdna rada berie na vedomie výsledky revízie a stotožňuje sa so záverom obsiahnutým v správe s tým, že na podstatné zhoršenie výsledkov stavu na OS BA IV mala zásadný vplyv optimalizácia, ktorá bola vykonaná v období, keď bol ministrom spravodlivosti Daniel Lipšic. 

Hlasovanie:
Za: 11
Proti: 0
Zdržali sa: 0

Uznesenie č.  413
	Súdna rada SR berie na vedomie výsledky revízie a stotožňuje sa so záverom obsiahnutým v správe s tým, že na podstatné zhoršenie výsledkov stavu na OS BA IV mala zásadný vplyv optimalizácia, ktorá bola vykonaná v období, keď bol ministrom spravodlivosti Daniel Lipšic.

2.	Prerokovanie podnetu Ing. Jána Tökeia na preskúmanie svojvoľného rozhodnutia súdu a porušenia zákonov Ústavy Slovenskej republiky (1 Ksr 343/08)

JUDr. Kožíková oznámila, že jej podpredsedníčka súdnej rady uložila povinnosť preskúmať podnet Ing. Jána Tökeia. Pisateľ podnetu uviedol okruhy právnych problémov, kde požaduje odstránenie nedostatkov vo výkone súdnictva, konkrétne ide podľa jeho názoru o závažné nedostatky v odôvodnení rozsudku krajského súdu vo veci sp. zn. 5 Co 494/2005 a sp. zn. 5 Co 495/2005, pričom žiadal vykonať vnútornú revíziu. Ďalej sa domáha vyjadrenia, resp. vydania uznesenia predsedníčkou senátu 5 Co so zdôvodnením, na základe čoho senát trvá na spôsobe rozhodnutia veci.
Pisateľ predložil súdnej rade podnet na preskúmanie svojvoľného rozhodnutia sudcu, ktoré zjavne nemá oporu v právnom poriadku Slovenskej republiky, rozhodnutím mu bola spôsobená škoda a dotknutá dôstojnosť jeho osoby. 
JUDr. Kožíková k samotnému obsahu podnetu pisateľa poukázala, že predmetná vec bola právoplatne skončená dňom 25.6.2007, t.j. od dňa jej predloženia odvolaciemu súdu na rozhodnutie o odvolaní navrhovateľa, bola rozhodnutá za 15 mesiacov. 
Pisateľ nepodal mimoriadny opravný prostriedok. Súdny spis sp. zn. 13 Cpr. 14/2002 po právoplatnosti rozhodnutia obsahuje podania, 7 sťažností, dátumovo spravidla zhodné so sťažnosťami podanými súčasne krajskému súdu a to v dobe od júla do septembra 2007. Jeho podnety boli vybavené riadne a včas. Namietané nedostatky sú osobným názorom pisateľa podnetu. V marci 2007 mohol pisateľ podať mimoriadny opravný prostriedok, resp. sa mohol obrátiť o právnu radu a pomoc na advokáta, či advokátsku kanceláriu, čo však neurobil. 
Podnet pisateľa považuje JUDr. Kožíková na začatie disciplinárneho konania prostredníctvom súdnej rady, pravdepodobne na členov senátu 5 Co, keďže tento pokus, v snahe dosiahnuť účel začatia disciplinárneho konania prostredníctvom predsedníčky Krajského súdu v Bratislave v minulosti zostal bezúspešný. Podnet je podaný v rovine všeobecnej. 
V konaní senátu 5 Co vo veci sp. zn. 5 Co 494/2005 a sp. zn. 5 Co 495/2005 JUDr. Kožíková nezistila žiadne pochybenia, ani osobné zavinenie členov senátu 5 Co v nesprávnom alebo nezákonnom rozhodovaní tejto veci. 
Na základe vyššie uvedených skutočností je JUDr. Kožíková názoru, že podnet pisateľa je nedôvodný a navrhuje, aby bol podnet odmietnutý ako neopodstatnený.
JUDr. Burger sa domnieva, že takéto podanie v súdnej rade nemá čo robiť. Je miestne i obsahovo nesprávne určený súdnej rade. 

Návrh uznesenia: Súdna rada SR berie na vedomie podanie Ing. Jána Tökeia a nepodáva v predmetnej veci návrh na disciplinárne konanie.

Hlasovanie:
Za: 10
Proti: 0
Zdržali sa: 0

Uznesenie č.  414
Súdna rada SR berie na vedomie podanie Ing. Jána Tökeia a nepodáva v predmetnej veci návrh na disciplinárne konanie. 

3.	Prerokovanie plánu práce Súdnej rady Slovenskej republiky na rok 2009 (1 Ksr 361/08)

Podpredsedníčka Súdnej rady SR navrhla schváliť plán práce Súdnej rady SR. Doc. JUDr. Bujňáková, CSc. navrhla doplniť plán práce Súdnej rady SR o voľbu zástupcu do Medzinárodného súdneho orgánu v Luxemburgu, ktorá sa bude konať dňa 9.1.2009. Vedúca Kancelárie Súdnej rady SR navrhla, aby si členovia súdnej rady navrhli 2 termíny, kedy by chceli zrealizovať návštevu Londýna. Podpredsedníčka súdnej rady poverila JUDr. Burgera, aby zodpovedal otázky, ktoré boli doručené členom súdnej rady od predsedu z Londýna. JUDr. Hulla navrhol, aby boli stanovené alternatívy. Poukázal na skutočnosť, že veľmi rýchlo by sa dala zorganizovať návšteva Maďarska alebo Francúzska. JUDr. Usačevová navrhla stanoviť 2 termíny, jeden v prvom kvartáli a druhý v druhom. Podpredsedníčka Súdnej rady ukončila diskusiu so záverom, že JUDr. Burger v spolupráci s JUDr. Weismannovou napíšu oznámenie termínu možnej cesty do Londýna.
Podpredsedníčka súdnej rady navrhla, aby členovia súdnej rady určili termíny zasadnutí súdnej rady. Po krátkej diskusii sa členovia dohodli, že zasadnutia Súdnej rady SR budú v roku 2009 nasledovne: 20.1.09, 3.2.09, 3.3.09, 7.4.09, 5.5.09, 2.6.09, 8.9.09, 6.10.09, 3.11.09, 1.12.09.
JUDr. Hudák navrhol, aby bola do plánu práce zaradená voľba predsedu Najvyššieho súdu SR a dovolenie disciplinárnych senátov. 

Hlasovanie:
Za: 11
Proti: 0
Zdržali sa: 0

Uznesenie č. 415
Súdna rada Slovenskej republiky schvaľuje plán práce Súdnej rady Slovenskej republiky na rok 2009 s doplnkami prednesenými Doc. JUDr. Máriou Bujňákovou, CSc. a JUDr. Danielom Hudákom.

4.	Prerokovanie Rozvrhu práce disciplinárneho súdu na rok 2009 (1 Ksr 322/08)

Podpredsedníčka Súdnej rady otvorila diskusiu k tomuto bodu programu. V diskusii sa nikto nevyjadril.

Hlasovanie: o predloženom rozvrhu práce disciplinárneho súdu na rok 2009:
Za: 11
Proti: 0
Zdržali sa: 0

Uznesenie č. 416
Súdna rada Slovenskej republiky schvaľuje rozvrh práce Disciplinárneho súdu Slovenskej republiky na rok 2009 v zmysle predloženého návrhu bez pripomienok.

5.	Prerokovanie návrhu na odvolanie sudcov pre dosiahnutie veku 65 rokov (1 Ksr 8/08)

Podpredsedníčka súdnej rady konštatuje, že v zmysle § 18 ods. 3 zákona č. 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov, ak sú splnené dôvody uvedené v ods. 1 alebo 2, súdna rada musí predložiť prezidentovi návrh na odvolanie sudcu. JUDr. Usačevová oboznámila členov súdnej rady, že JUDr. Bundzel je podpredseda Okresného súdu v Trnave a nie je dôvod, aby bol odvolaný z funkcie sudcu. Podpredsedníčka Súdnej rady Slovenskej republiky uviedla, že súdna rada je povinná predložiť prezidentovi Slovenskej republiky návrh na odvolanie, avšak je na zvážení prezidenta Slovenskej republiky, či navrhnutých sudcov odvolá alebo nie.

Hlasovanie o predložení návrhu na odvolanie sudcov:
Za: 11
Proti: 0
Zdržali sa: 0

Uznesenie č.  417
Súdna rada Slovenskej republiky v zmysle ustanovenia § 18 ods. 3 zákona č. 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov predkladá prezidentovi Slovenskej republiky návrh na odvolanie JUDr. Ľubomíra Bundzela, sudcu Okresného súdu Trnava, JUDr. Jozefa Hrabovského, sudcu Krajského súdu v Banskej Bystrici, JUDr. Magdalény Kurillovej, sudkyne Okresného súdu Stará Ľubovňa, JUDr. Kataríny Nemešovej, sudkyne Krajského súdu v Košiciach, JUDr. Pavla Tomana, sudcu Najvyššieho súdu Slovenskej republiky, JUDr. Jána Vorobela, sudcu Okresného súdu Prešov, JUDr. Milana Benoviča, sudcu Krajského súdu Prešov, pre dosiahnutie veku 65 rokov.

6.	Prerokovanie návrhu predsedníčky Krajského súdu v Bratislave na preloženie JUDr. Ayše Kovačev, sudkyne Okresného súdu Bratislava II na výkon funkcie sudcu na Krajský súd v Bratislave (1 Ksr 356/08)

Podpredsedníčka súdnej rady otvorila diskusiu k tomuto bodu programu. V diskusii sa vyjadrila JUDr. Šimonová, ktorá uviedla, že sú všetky súhlasné vyjadrenia a prihovára sa za preloženie sudkyne. 
Po ukončení diskusie podpredsedníčka súdnej rady navrhla prijať uznesenie: Súdna rada SR prekladá JUDr. Ayše Kovačev, sudkyňu Okresného súdu Bratislava II na výkon funkcie sudcu na Krajský súd v Bratislave, od 1.1.2009.

Hlasovanie:
Za: 11
Proti: 0
Zdržali sa: 0

Uznesenie č.  418
Súdna rada SR prekladá JUDr. Ayše Kovačev, sudkyňu Okresného súdu Bratislava II na výkon funkcie sudcu na Krajský súd v Bratislave, od 1.1.2009.

7.	Prerokovanie návrhu predsedu Krajského súdu v Trenčíne na dočasné pridelenie JUDr. Denisa Vékonyho, sudcu Okresného súdu Trenčína na výkon funkcie sudcu na Krajský súd v Trenčíne (1 Ksr 359/08)

Podpredsedníčka súdnej rady otvorila diskusiu k tomuto bodu programu. V diskusii sa vyjadril JUDr. Janík, ktorý požiadal o podporenie návrhu, nakoľko sudca je prínosom pre Krajský súd v Trenčíne.
Po ukončení diskusie podpredsedníčka súdnej rady navrhla prijať uznesenie: Súdna rada SR dočasne prideľuje JUDr. Denisa Vékonyho, sudcu Okresného súdu Trenčína na výkon funkcie sudcu na Krajský súd v Trenčíne, od 1.3.2009 do 31.8.2009.

Hlasovanie:
Za: 11
Proti: 0
Zdržali sa: 0

Uznesenie č.  419
Súdna rada SR dočasne prideľuje JUDr. Denisa Vékonyho, sudcu Okresného súdu Trenčína na výkon funkcie sudcu na Krajský súd v Trenčíne, od 1.3.2009 do 31.8.2009.

8.	Prerokovanie revíznej správy Krajského súdu v Trenčíne o výsledkoch revízie vykonanej na Okresnom súde Prievidza (1 Ksr 363/08)

Na prerokovanie tohto bodu bola na zasadnutie prizvaná JUDr. Viera Hrnčárová, vedúca revízneho oddelenia Krajského súdu v Trenčíne a JUDr. Valéria Píšová, predsedníčka Okresného súdu Prievidza. Obe prizvané písomne ospravedlnili svoju neúčasť na zasadnutí. Doc. JUDr. Bujňáková, navrhla vzhľadom na neúčasť pozvaných, odročiť tento bod programu na najbližšie zasadnutie súdnej rady.

Návrh uznesenia: súdna rada SR odkladá prerokovanie revíznej správy Krajského súdu v Trenčíne o výsledkoch revízie vykonanej na Okresnom súde Prievidza na najbližšie zasadnutie súdnej rady.

Hlasovanie:
Za: 10
Proti: 0
Zdržali sa: 1

Uznesenie č.  420
	Súdna rada SR odkladá prerokovanie revíznej správy Krajského súdu v Trenčíne o výsledkoch revízie vykonanej na Okresnom súde Prievidza na najbližšie zasadnutie súdnej rady.

9.	Prerokovanie žiadosti o preloženie JUDr. Zuzany Matyiovej, sudkyne Okresného súdu Košice I na výkon funkcie sudcu na Okresný súd Košice-okolie (1 Ksr 364/08)

Podpredsedníčka súdnej rady otvorila diskusiu k tomuto bodu programu. V diskusii sa vyjadril JUDr. Hudák, ktorý oznámil, že sudcovské miesta sa nenavyšujú, riešia sa preloženia v rámci kraja.
Po ukončení diskusie podpredsedníčka súdnej rady navrhla prijať uznesenie: Súdna rada SR prekladá JUDr. Zuzanu Matyiovú, sudkyňu Okresného súdu Košice I na výkon funkcie sudcu na Okresný súd Košice-okolie, od 1.1.2009.

Hlasovanie:
Za: 11
Proti: 0
Zdržali sa: 0

Uznesenie č.  421
Súdna rada SR prekladá JUDr. Zuzanu Matyiovú, sudkyňu Okresného súdu Košice I na výkon funkcie sudcu na Okresný súd Košice-okolie, od 1.1.2009.

10.	Prerokovanie žiadosti o preloženie Mgr. Viery Petrovej, sudkyne Okresného súdu Košice II na výkon funkcie sudcu na Okresný súd Trebišov (1 Ksr 365/08)

Podpredsedníčka súdnej rady otvorila diskusiu k tomuto bodu programu. V diskusii sa nikto nevyjadril.
Po ukončení diskusie podpredsedníčka súdnej rady navrhla prijať uznesenie: Súdna rada SR prekladá Mgr. Vieru Petrovú, sudkyňu Okresného súdu Košice II na výkon funkcie sudcu na Okresný súd Trebišov, od 1.1.2009. 

Hlasovanie:
Za: 11
Proti: 0
Zdržali sa: 0

Uznesenie č.  422
Súdna rada SR prekladá Mgr. Vieru Petrovú, sudkyňu Okresného súdu Košice II na výkon funkcie sudcu na Okresný súd Trebišov, od 1.1.2009.

11.	Prerokovanie návrhu podpredsedu vlády a ministra spravodlivosti Slovenskej republiky na vymenovanie do funkcie sudcu: JUDr. Jany Keselicovej s pridelením na Okresný súd Svidník, Mgr. Ľubov Vargovej s pridelením na Okresný súd Prešov a JUDr. Beáty Kaťuchovej s pridelením na Okresný súd Prešov (1 Ksr 368/08)

Podpredsedníčka súdnej rady konštatovala, že navrhnutí kandidáti sú pozvaní na piatok, 12. 12.2008 a tak navrhla posunúť tento bod rokovania na 12.12.2008.

Dňa 12.12.2008 sa pred súdnu radu dostavili kandidáti na vymenovanie a podpredsedníčka súdnej rady ich jednotlivo vyzvala, aby sa prezentovali.

JUDr. Jana Keselicová – od 1. januára 2003 vykonáva advokátsku prax, uchádza sa o miesto sudcu, považuje to za prirodzený krok v rámci svojho profesionálneho rastu.
JUDr. Švecová sa spýtala, čo ju viedlo k tomu, aby opustila rady advokátov a stala sa sudkyňou. Kandidátka uviedla, že so svojou prácou je spokojná, ale vždy ju to viac ťahalo k súdnictvu. JUDr. Usačevová sa spýtala, či má predstavu o práci na okresnom súde. Kandidátka uviedla, že sa denne stretáva s prácou na súdoch avšak jej pohľad ako advokátky je iný, má predpoklady na túto prácu. V diskusii sa ďalej vyjadril JUDr. Burger, JUDr. Hudák. 

Mgr. Ľubov Vargová – pôsobila na OS práce na právnom oddelení, neskôr v obchodnej spoločnosti ako vedúca osobného úradu, od roku 2002 je na Okresnom súde Humenné vyššou súdnou úradníčkou. JUDr. Hudák sa spýtal, ako si kandidátka vyrieši otázku cestovania, bývania atď. Kandidátka oznámila, že v tom nevidí problém a nebude si podávať žiadosť o preloženie na iný súd. JUDr. Burger konštatoval, že kandidátka bola na výberovom konaní po odbornej stránke veľmi dobrá.

JUDr. Beáta Kaťuchová – pôsobí ako advokátka v Košiciach, odmalička túžila byť sudcom, v rámci práce v advokácii prešla všetkými odvetviami práva vrátane konkurzného práva. JUDr. Burger bol prítomný na výberovom konaní, považuje to za jedno z najlepších výberových konaní. JUDr. Bajánková sa spýtala, ako vyrieši situáciu, že má trvalý pobyt vo Vranove, býva v Košiciach a hlási sa na miesto sudcu do Prešova. Kandidátka uviedla, že do Prešova má 15 minút cesty po diaľnici a nemá dôvod žiadať o preloženie na iný súd. V diskusii sa ďalej vyjadrila JUDr. Usačevová, Doc. JUDr. Bujňáková. 

	Po ukončení diskusie podpredsedníčka Súdnej rady SR vyzvala členov, aby uskutočnili tajnú voľbu kandidátov. Po krátkej prestávke predseda komisie predniesol výsledky tajného hlasovania:

Hlasovanie: JUDr. Jana Keselicová
Za: 13
Proti: 0
Zdržali sa: 0

Hlasovanie: Mgr. Ľubov Vargová
Za: 13
Proti: 0
Zdržali sa: 0

Hlasovanie: JUDr. Beáta Kaťuchová
Za: 13
Proti: 0
Zdržali sa: 0

Uznesenie č.  423
Súdna rada SR schvaľuje kandidátov na vymenovanie do funkcie sudcov s pridelením na konkrétny súd: JUDr. Janu Keselicovú s pridelením na Okresný súd Svidník, Mgr. Ľubov Vargovú s pridelením na Okresný súd Prešov a JUDr. Beátu Kaťuchovú s pridelením na Okresný súd Prešov.

12.	Prerokovanie návrhu podpredsedu vlády a ministra spravodlivosti Slovenskej republiky na vymenovanie do funkcie sudcu: Mgr. Mareka Anovčina s pridelením na Okresný súd Bánovce nad Bebravou, JUDr. Evy Mészárosovej s pridelením na Okresný súd Bratislava I a JUDr. Radovana Gromana s pridelením na Okresný súd Bratislava I (1 Ksr 375/08)

Dňa 12.12.2008 sa pred súdnu radu dostavili kandidáti na vymenovanie a podpredsedníčka súdnej rady ich jednotlivo vyzvala, aby sa prezentovali.

Mgr. Marek Anovčin – právnickú fakultu skončil v roku 2001, od roku 2004 vykonáva prácu vyššieho súdneho úradníka. JUDr. Molnár sa spýtal, čomu sa chce kandidát venovať na súde. Kandidát uviedol, že preferuje civilné právo, pretože má v ňom väčšiu prax. V diskusii sa ďalej vyjadril JUDr. Hudák, JUDr. Janík. 

JUDr. Eva Mészárosová – od roku 2003 pracuje ako advokátka, vo svojej činnosti sa venuje predovšetkým civilnému právu. JUDr. Molnár sa spýtal, či kandidátka vie aký je stav na Okresnom súde BA I. Kandidátka uviedla, že je to určite náročná práca a je na to pripravená, považuje to pre seba za veľkú výzvu. 

JUDr. Radovan Groman – vyštudoval Univerzitu Komenského v Bratislave, pracuje ako advokát. JUDr. Molnár sa spýtal, či kandidát pracoval v oblasti trestného práva. Kandidát odpovedal, že áno. 

	Po ukončení diskusie podpredsedníčka Súdnej rady SR vyzvala členov, aby uskutočnili tajnú voľbu kandidátov. Po krátkej prestávke predseda komisie predniesol výsledky tajného hlasovania:

Hlasovanie: Mgr. Marek Anovčin
Za: 13
Proti: 0
Zdržali sa: 0

Hlasovanie: JUDr. Eva Mészárosová
Za: 13
Proti: 0
Zdržali sa: 0

Hlasovanie: JUDr. Radovan Groman
Za: 13
Proti: 0
Zdržali sa: 0

Uznesenie č.  424
Súdna rada SR schvaľuje kandidátov na vymenovanie do funkcie sudcov s pridelením na konkrétny súd: Mgr. Mareka Anovčina s pridelením na Okresný súd Bánovce nad Bebravou, JUDr. Evy Mészárosovej s pridelením na Okresný súd Bratislava I  a JUDr. Radovana Gromana s pridelením na Okresný súd Bratislava I.

13.	Prerokovanie žiadosti predsedu Krajského súdu v Žiline o určenie člena súdnej rady do výberovej komisie na výberové konanie na obsadenie 1 voľného miesta sudcu pre Krajský súd v Žiline (1 Ksr 376/08)

Výberové konanie sa bude konať dňa 12.1.2009 na Krajskom súde v Žiline. Podpredsedníčka súdnej rady otvorila diskusiu k tomuto bodu programu. V diskusii bol navrhnutý za člena do výberovej komisie JUDr. Daniel Hudák.
Po ukončení diskusie podpredsedníčka súdnej rady navrhla prijať uznesenie: Súdna rada SR schvaľuje člena do výberovej komisie na výberové konanie na obsadenie 1 voľného miesta sudcu pre Krajský súd v Žiline, JUDr. Daniela Hudáka.

Hlasovanie:
Za: 10
Proti: 0
Zdržali sa: 1

Uznesenie č.  425
Súdna rada SR schvaľuje člena do výberovej komisie na výberové konanie na obsadenie 1 voľného miesta sudcu pre Krajský súd v Žiline, JUDr. Daniela Hudáka.

14.	Prerokovanie návrhu podpredsedu vlády a ministra spravodlivosti Slovenskej republiky na vymenovanie JUDr. Miriam Srogončíkovej do funkcie sudcu s pridelením na Okresný súd Námestovo (1 Ksr 382/08)

Dňa 12.12.2008 sa pred súdnu radu dostavila kandidátka na vymenovanie a podpredsedníčka súdnej rady ju vyzvala, aby sa prezentovala.

JUDr. Miriam Srogončíková – od roku 2006 pracuje ako advokátka v Námestove, venuje sa najmä zastupovaním obchodných spoločností, venuje sa zastupovaniu aj v trestných veciach. V diskusii sa vyjadril JUDr. Burger. 

	Po ukončení diskusie podpredsedníčka Súdnej rady SR vyzvala členov, aby uskutočnili tajnú voľbu kandidátov. Po krátkej prestávke predseda komisie predniesol výsledky tajného hlasovania:

Hlasovanie: JUDr. Miriam Srogončíková
Za: 13
Proti: 0
Zdržali sa: 0

Uznesenie č.  426
Súdna rada SR schvaľuje kandidátku na vymenovanie do funkcie sudcu s pridelením na konkrétny súd: JUDr. Miriam Srogončíkovú s pridelením na Okresný súd Námestovo.

15.	Prerokovanie návrhu podpredsedu vlády a ministra spravodlivosti Slovenskej republiky na vymenovanie JUDr. Jozefa Zlochu do funkcie sudcu s pridelením na Okresný súd Brezno (1 Ksr 383/08)

Dňa 12.12.2008 sa pred súdnu radu dostavil kandidát na vymenovanie a podpredsedníčka súdnej rady ho vyzvala, aby sa prezentoval.

JUDr. Jozef Zlocha – má prirodzenú ambíciu stať sa sudcom, pracoval u komerčného právnika, od roku 2004 pracuje v advokácii. Venoval sa všetkým oblastiam práva. Doc. JUDr. Bujňáková sa spýtala, či nepôsobí pedagogicky na univerzite. Kandidát uviedol, že nie. V diskusii sa ďalej vyjadrila JUDr. Bajánková. JUDr. Hudák sa spýtal, či má vyriešenú otázku bývania a cestovania. Kandidát uviedol, že áno a neplánuje sa presťahovať, bude dochádzať. 

	Po ukončení diskusie podpredsedníčka Súdnej rady SR vyzvala členov, aby uskutočnili tajnú voľbu kandidátov. Po krátkej prestávke predseda komisie predniesol výsledky tajného hlasovania:

Hlasovanie: JUDr. Jozef Zlocha
Za: 13
Proti: 0
Zdržali sa: 0

Uznesenie č.  427
Súdna rada SR schvaľuje kandidáta na vymenovanie do funkcie sudcu s pridelením na konkrétny súd: JUDr. Jozefa Zlochu do funkcie sudcu s pridelením na Okresný súd Brezno.

16.	Prerokovanie žiadosti predsedníčky Krajského súdu v Bratislave o určenie člena súdnej rady do výberovej komisie na výberové konanie na obsadenie 1 voľného miesta na funkciu predsedu senátu na Krajskom súde v Bratislave (1 Ksr 379/08)

Výberové konanie sa bude konať dňa 4.2.2009 na Krajskom súde v Bratislave. Podpredsedníčka súdnej rady otvorila diskusiu k tomuto bodu programu. V diskusii bola navrhnutá za členku do výberovej komisie JUDr. Gabriela Šimonová.
Po ukončení diskusie podpredsedníčka súdnej rady navrhla prijať uznesenie: Súdna rada SR schvaľuje člena do výberovej komisie na výberové konanie na obsadenie 1 voľného miesta na funkciu predsedu senátu na Krajskom súde v Bratislave, JUDr. Gabrielu Šimonovú.

Hlasovanie:
Za: 10
Proti: 0
Zdržali sa: 1

Uznesenie č.  428
Súdna rada SR schvaľuje člena do výberovej komisie na výberové konanie na obsadenie 1 voľného miesta na funkciu predsedu senátu na Krajskom súde v Bratislave, JUDr. Gabrielu Šimonovú.

17.	Informácia o Uznesení Krajského súdu v Bratislave č.k. 1 S 135/2008-71 zo dňa 23.10.2008 žalobcu JUDr. Stanislav Sojka, PhD., proti žalovaným: 1/ Súdna rada Slovenskej republiky a 2/ Ministerstvo spravodlivosti Slovenskej republiky o preskúmanie zákonnosti postupov a rozhodnutí ministra spravodlivosti SR č. 17997/2008-10 zo dňa 10.6.2008 a rozhodnutia Súdnej rady Slovenskej republiky č. 317 zo dňa 2.júla2008 (1 Ksr 216/08)

Informáciu o uznesení Krajského súdu v Bratislave predniesla JUDr. Blanka Weismannová, vedúca Kancelárie Súdnej rady Slovenskej republiky. Podpredsedníčka súdnej rady navrhla zobrať predloženú informáciu na vedomie.

Hlasovanie:
Za: 10
Proti: 0
Zdržali sa: 0

Uznesenie č.  429
Súdna rada SR berie na vedomie Informáciu o Uznesení Krajského súdu v Bratislave č.k. 1 S 135/2008-71 zo dňa 23.10.2008.

18.	Informácia o vládnom návrhu zákona č. 763, ktorým sa mení a dopĺňa zákon č. 185/2002 Z.z. o Súdnej rade Slovenskej republiky a o zmene a doplnení niektorých zákonov v znení neskorších predpisov (1 Ksr 225/08)

Informáciu predniesla JUDr. Blanka Weismannová, vedúca Kancelárie Súdnej rady SR. Podpredsedníčka súdnej rady navrhla zobrať predloženú informáciu na vedomie.

Hlasovanie:
Za: 10
Proti: 0
Zdržali sa: 0

Uznesenie č.  430
Súdna rada SR berie na vedomie informáciu o vládnom návrhu zákona č. 763, ktorým sa mení a dopĺňa zákon č. 185/2002 Z.z. o Súdnej rade Slovenskej republiky.

19.	Informácia o návrhu zákona Ministerstva spravodlivosti Slovenskej republiky, ktorým sa mení a dopĺňa zákon č. 323/1992 Zb. o notároch a notárskej činnosti (Notársky poriadok) v znení neskorších predpisov a o zmene a doplnení niektorých zákonov (1 Ksr 367/08)

Informáciu predniesla JUDr. Blanka Weismannová, vedúca Kancelárie Súdnej rady SR. V diskusii sa členovia súdnej rady dohodli, že ak bude mať niektorý z členov súdnej rady pripomienky, doručí ich do 15. decembra 2008 do Kancelárie Súdnej rady SR a následne Kancelária Súdnej rady SR uskutoční hlasovanie per rollam, aby bolo prijaté uznesenie k návrhu zákona. 

Hlasovanie:
Za: 10
Proti: 0
Zdržali sa: 0

Uznesenie č.  431
Súdna rada SR berie na vedomie informáciu o návrhu zákona s tým, že členovia súdnej rady doručia do Kancelárie Súdnej rady SR svoje pripomienky do 15.12.2008.

V závere rokovania JUDr. Daniel Hudák informoval Súdnu radu Slovenskej republiky o možnosti presťahovania  Súdnej rady Slovenskej republiky a jej kancelárie z budovy Ministerstva spravodlivosti Slovenskej republiky na Námestie SNP. Súdna rada by mala mať svoje vlastné sídlo, aby bola oddelená od Najvyššieho súdu SR a od Ministerstva spravodlivosti SR. Vzhľadom na rozpočtové prostriedky, ktoré sú pre súdnu radu ešte k dispozícii v roku 2008, navrhol JUDr. Daniel Hudák, aby boli tieto prostriedky použité na nákup zariadenia do nového sídla Súdnej rady Slovenskej republiky. Podpredsedníčka súdnej rady navrhla prijať uznesenie: Súdna rada SR poveruje Kanceláriu Súdnej rady SR využitím finančných prostriedkov z rozpočtu na rok 2008 na nákup hnuteľných vecí v súvislosti s vybavením nových priestorov pre súdnu radu.
 
Hlasovanie:
Za: 10
Proti: 0
Zdržali sa: 0

Uznesenie č.  432
Súdna rada SR poveruje Kanceláriu Súdnej rady SR využitím finančných prostriedkov z rozpočtu na rok 2008 na nákup hnuteľných vecí v súvislosti s vybavením nových priestorov pre súdnu radu.

Dňa 12.12.2008 sa členovia Súdnej rady SR stretli v dopoludňajších hodinách s predsedom a  podpredsedom Krajského súdu Banská Bystrica a s predsedníčkou Okresného súdu Brezno.

Mimoriadne volebné zasadnutie súdnej rady, kde sa uskutoční voľba zástupcu do Medzinárodného súdneho orgánu v Luxemburgu, sa bude konať dňa 9. januára 2009 v Bratislave.

Najbližšie riadne zasadnutie Súdnej rady SR sa bude konať dňa 20.1.2009.

Zapísala:	Overil:
Jana Filipková		JUDr. Daniel Hudák